REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/77-25

6. jun 2025. godine

Beograd

Z A P I S N I K

DESETE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 6. JUNA 2025. GODINE

Sednica je počela u 12.00 časova.

Sednicom je predsedavao Uglješa Marković**,** predsednik Odbora.

Sednici su prisustvovali članovi Odbora: Tomislav Janković, Dragan Jovanović, Branislav Josifović, Jasmina Karanac, Robert Kozma, Miroslav Kondić, dr Tatjana Marković Topalović, Miroslav Petrašinović, Vesna Savović Petković, Staša Stojanović i Dalibor Šćekić.

Sednici Odbora su prisustvovali zamenici članova Odbora: Zagorka Aleksić (zamenik Nenada Filipovića) i Branko Miljuš (zamenik Mile Popović).

Sednici nisu prisustvovavali članovi Odbora: Predrag Marsenić, Dragan Stanojević i Đorđe Stanković, niti njihovi zamenici.

Sednici su prisustvovali iz Ministarstva informisanja i telekomunikacija: Katarina Tomašević, pomoćnik ministra za telekomunikacije i poštanski saobraćaj, Dragan Glišić, v.d. pomoćnika ministra za upravljanje projektima i Milan Vojvodić, šef Odseka za regulativu u oblasti informacionog društva.

Odbor je, većinom glasova (12 „za“, 2 „nije glasao“), u skladu sa predlogom predsednika Odbora usvojio sledeći

**D n e v n i r e d :**

1. Razmatranje Informacije o radu Ministarstva informisanja i telekomunikacija, za period od 1. januara do 31. marta 2025. godine (02-674/25 od 9. aprila 2025. godine).

**Prva tačka dnevnog reda:** Razmatranje Informacije o radu Ministarstva informisanja i telekomunikacija, za period od 1. januara do 31. marta 2025. godine

U uvodnom izlaganju Katarina Tomašević, pomoćnik ministra za elektronske komunikacije i poštanski saobraćaj, navela je da je 2023. godine usvojen Zakon o elektronskim komunikacijama koji je u potupnosti usklađen sa evropskom regulativom o elektronskim komunikacijama i da je u skladu sa njim potrebno doneti i 50 podzakonskih akata od strane Ministarstva, Vlade i Regulatornog tela za elektronske komunikacije i poštanske usluge.

U ovom izveštajnom periodu Vlada je donela Uredbu o maksimalnom iznosu visine naknada za zasnivanje prava službenosti na nepokretnosti u javnoj svojini prilikom izgradnje elektronskih komunikacionih mreža. Ovom Uredbom regulisana je maksimalna visina naknade za zasnivanje prava službenosti na nepokretnosti u javnoj svojini prilikom izgradnje elektronskih komunikacionih mreža. Na taj način jedinice lokalne samouprave na jasan način određuju naknade za zasnivanje prava službenosti na nepokretnosti u javnoj svojini. Ovom Uredbom se i telekomunikacionim operatorima obezbeđuje predvidivost poslovanja. Takođe, usvojena je i Uredba o utvrđivanju mera za smanjenje bezbednosnih rizika povezanih sa uvođenjem mobilnih mreža pete generacije, nakon čega nam predstoji donošenje nacionalne procene rizika. Zatim je doneta Uredba o utvrđivanju Plana namene radiofrekvencijskih opsega., koja je usklađena sa međunarodnim planom namene, što znači celokupni radiofrekvencijski spektar podrazumeva da se određeni opsezi koriste za određene namene.

Istaknuto je, da je započeta izrada Zakona o širokopojasnoj komunikacionoj infrastrukturi, koji se nalazi u reformskoj agendi, u cilju usklađivanja sa Zakonom o gigabitskoj infrastrukturi. Navedeni Nacrt zakona ima za cilj da olakša i pojednostavi uvođenje elektronskih komunikacionih mreža od strane operatora na taj način da se koristi celokupna postojeća infrastruktura. Takođe, doneti su mnogobrojni pravilnici, a jedan od važnijih je o registraciji pripejd korisnika. Važno je istaći da smo se opredelili na obaveznu registraciju pripejd korisnika po ugledu na iskustvo većine država EU. Postojao je veliki problem sa prevarama korišćenjem pripejd broja, a u nekim državama brojevi su korišćeni za terorističke akcije.

U prethodnom izveštajnom periodu usvojen je i Zakon o poštanskim uslugama, Zakon o potvrđivanju akata Svetskog poštanskog saveza. Zatim, usvojen je i zaključak kojim se prihvata kolektivni ugovor za JP „Pošta Srbije“ kojim se dodatno unapređuje njihov položaj. U navedenom izveštajnom periodu pripremljen je i Nacrt zakona o informacionoj bezbednosti, međutim, došlo je do restruktuiranja Vlade tako da je u toku novi postupak pribavljanja mišljenja za navedeni zakon.

Nastavlja se rad na izradi Nacrta zakona o izmenama i dopunama Zakona o elektronskom dokumentu, elektronskoj identifikaciji, uslugama od poverenja u elektronskom poslovanju. Ono što je glavna novina jeste uvođenje digitalnog novčanika, i tu se misli na jedinstven elektronski identifikacioni dokument, koji će moći da potvrdi identitet korisnika u elektronskom formatu u svim vidovima komunikacije. Ono što je posebno važno jeste Kontakt centar za bezbednost dece na internetu. Pojačana je saradnja i na regionalnom nivou, obuke su se održavale i u Republici Srpskoj, Crnoj Gori, Sloveniji, a planiran je odlazak i u Severnu Makedoniju. Ističe se posebno i inspekcijski nadzor. Što se tiče projekata, posebno se ističe projekat razvoja širokopojasne komunikacione infrastrukture u ruralnim predelima, koji je pokrenut još 2020. godine. Ovaj projekat ima dve faze. Faza 1 je imala dva dela faza: faza A i faza B, u prvom delu je istrasirano 674 km optičke infrastrukture, u fazi 1B 938 km optičke infrastrukture, a za Fazu 2 je planirano 3282 km optičke infrastrukture,koja je planirana da se završi tokom proleća 2027. godine. Navoden je i projekat digitalizacije turističke ponude, jedna faza razvoja ove aplikacije je završena, očekuje se da će sredinom ove godine prvi deo te aplikacije biti pušten u produkciju, a onda će se u drugom delu pojačavati rad na toj aplikaciji. Istaknuta je intenzivna međunarodna saradnja. Takođe, ističe se Javni konkurs za dodelu sredstava za programe u oblasti razvoja informacionog društva u 2025. godini. Ideja u vezi ovog projekta jeste da se podrže učenici osnovnih i srednjih škola koji su posebno nadareni u oblasti: informatike i računarstva, digitalno osavremenjivanje u ruralnim oblastima, bezbednost dece na internetu, sticanje digitalnih kompetencija, itd.

U diskusiji su učestvovali narodni poslanici: Dragan Jovanović, dr Tatjana Marković Topalović, Branko Miljuš i pomoćnik ministar Katarina Tomašević.

Saglasno članu 229. Poslovnika Narodne skupštine, Odborje razmotrio Informaciju o radu Ministarstva informisanja i telekomunikacija, za period od 1. januara do 31. marta 2025. godine i većinom glasova(11 ,,za“ , 1 ,,protiv“, 2 ,,nije glasao“) odlučio da je prihvati.

Sednica je zaključena u 12.44 časova.

Sednica je prenošena u live stream-u i tonski snimana, a video zapis se nalazi na internet stranici Narodne skupštine,

SEKRETAR ODBORA PREDSEDNIK ODBORA

Biljana Ilić Uglješa Marković